In 2007 het Great Wall Motors (GWM) die eerste Chinese motorvervaardiger geword wat tot die Suid-Afrikaanse mark toegetree het. Terwyl ander Chinese vervaardigers, soos Fudi, Soyat, Meiya, Gonow, Foton gefaal het om die Suid-Afrikaanse bakkie-kopers te beïndruk het die GWM se Steed-bakkiereeks stadigaan sy merk gemaak.
Die GWM Steed 5 2,2 MPI SX Dubbelkajuit is die goedkoopste dubbelkajuitbakkie op die Suid-Afrikaanse mark. Daar is twee modelle met die 2,2 liter-enjin beskikbaar, naamlik die standaardmodel en die SX, die onderwerp van hierdie toets. Die enjin waarmee hierdie modelle toegerus is, is dieselfde as dié wat die GWM-bakkies nog altyd in Suid-Afrika gehad het.
Die ritgehalte van die Steed 5 is dalk nie heeltemal so goed soos dié van sy mededingers nie. Dit is weliswaar nie so stamperig soos sommige bakkies van omtrent dertig jaar gelede nie, maar jy besef tog dat dit nie veronderstel is om ‘n luukse voertuig te wees nie. Dit behoort egter nie eintlik vir die teikenmark saak te maak nie. Gelukkig is sy draaisirkel nie so groot nie; hy hanteer eintlik maklik in die stad en hy is ook nie moeilik om te parkeer nie. Hoewel ‘n trukamera welkom sou wees, is dit nie so ‘n groot probleem as wat ‘n mens sou dink nie. Die ratwisseling is maklik en daar is byna geen vibrasie deur die rathefboom nie. Aangesien die Steed 5 nie ‘n ritrekenaar het nie, was dit nie moontlik om vas te stel wat sy gemiddelde brandstofverbruik is nie, maar daar word gesê dat dit ongeveer 9,8 liter per 100 km is. Die brandstoftenk hou 70 liter en dit maak ‘n reikafstand van net meer as 700 km moontlik.